
Р Е Ш Е Н И Е  
№  РС-243-24-053

Днес, 17.06.2024 г. в град София, Комисията за противодействие на корупцията, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията и е образувано въз основа на Решение за образуване на производство за конфликт на интереси № КИ-145 от 15.04.2024 г. на Комисията за противодействие на корупцията по сигнал с вх. № С-243/22.03.2024 година.
Производството е образувано срещу Васил ****** Стойчев, общински съветник в   Общински съвет К., мандат 2023 – 2027 година.
По същество в сигнала се твърди, че Васил Стойчев е собственик на действаща фирма с наименование „******“ ЕООД с ЕИК ******. Изнесени са данни, касаещи наличието на издадени от фирмата фактури към Община К., относими към периода от 15.12.2023 г. до 15.03.2024 г.
С писмо с вх. № КПК-6235-5/28.03.2024 г. на КПК от председателя на Постоянната комисия за противодействие на корупцията към Общински съвет К. е получено заверено копие на Удостоверение за избран общински съветник № 10 от ОИК К. С писмо с вх. № КПК-6235-4/28.03.2024 г. на КПК от кмета на Община К. са получени заверени копия на 2бр. фактури.
Служебно е извършена справка в НБД Население, ТРРЮЛНЦ, сайта на Община К. и на Областния управител на Област К.

След като обсъди събраните в хода на административното производство доказателства, Комисията установи следното от фактическа страна:

Васил ****** Стойчев е избран за общински съветник в Общински съвет К., мандат 2023 – 2027 г., видно от представеното Удостоверение за избран общински съветник № 10 на ОИК К., с което ОИК К. удостоверява, че с Решение № 161-МИ/07.11.2023 г. Васил ****** Стойчев е избран за общински съветник. Видно от Заповед № ОА-РД-14-179/06.11.2023 г. на Областния управител на Област К. първото заседание на общинските съветници от Общински съвет К. е свикано на 13.11.2023 г., като т.4 от дневния ред предвижда полагане на клетва от новоизбраните общински съветници и кметове. От сайта на Община К. е видно, че първото заседание на Общинския съвет се е провело на 13.11.2023 г., обективирано в Протокол № 1 от същата дата. По преписката е приложен списък на общинските съветници от Общински съвет К., мандат 2023 – 2027 г., положили клетва на 13.11.2023 г., между които е и Васил ****** Стойчев. 
Видно от направената справка в ТРРЮЛНЦ Васил ****** Стойчев е едноличен собственик и управител на „******“ ЕООД с ЕИК 205457204******, считано от 2019 година, което дружество е с предмет на дейност: покупко-продажба на стоки на едро и дребно; дейност в сферата на ресторантьорството, управляване на питейни заведения и заведения за хранене; както и всяка друга дейност, позволена от закона.
В писмо с вх. № КПК-6235-5/28.05.2024 г. на КПК председателят на Постоянната комисия за противодействие на корупцията към Общински съвет К., изрично е удостоверил, че не са налице решения на Общински съвет К. по отношение на „******“ ЕООД, с ЕИК ******, в периода от м. ноември 2023 г. до настоящия момент /писмото е изходирано на 23.05.2024 г./.
С писмо с вх. № КПК-6235-4/28.05.2024 г. на КПК от кмета на Община К. са представени 2 бр. фактури, а именно: Фактура № 1000000018 от 21.12.2023 г. и Фактура № 1000000019 от 04.03.2024 г., издадени от „******“ ЕООД и подписани от Васил Стойчев в качеството му на управител на дружеството, с получател Община К., на стойност 200 лева всяка. За Общината фактурата е подписана от МОЛ С.Г.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
В качеството му на общински съветник в Общински съвет К., Васил ****** Стойчев е лице, заемащо публична длъжност по смисъла на чл. 6, ал.1, т.32 от ЗПК, и компетентна да се произнесе относно наличието или липсата на конфликт на интереси по отношение на него е КПК. 
Съгласно чл. 33, ал. 1, т. 3 от ЗМСМА общинският съветник има право да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси.
Притежаването на дялове или акции на търговско дружество или участието  в негов управителен или контролен орган, обосновава отношения на свързани лица по смисъла на §1, т. 9, б.“б“ от ДР на ЗПК, доколкото овластеният е заинтересован от високи резултати от търговската дейност на съответното дружество. Обстоятелството, че Васил Стойчев е едноличен собственик и управител на „******“ ЕООД, предопределя икономически зависимости между него и дружеството, които пораждат основателни съмнения в неговата безпристрастност и обективност, което от своя страна обуславя свързаност между него и дружеството по смисъла на §1, т. 9, б.“б“ от ДР на ЗПК. 
Съгласно разпоредбата на чл. 35, ал. 5 от ЗМСМА, общинският съветник не може: 1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. да заема длъжност като общински съветник или подобна длъжност в друга държава - членка на Европейския съюз; 3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията. В разпоредбата няма предвидено ограничение общинският съветник да бъде едноличен собственик на капитала или съдружник в търговско дружество.
В писмо с вх. № КПК-6235-5/28.05.2024 г. на КПК председателят на Постоянната комисия за противодействие на корупцията към Общински съвет К., изрично е удостоверил, че не са налице решения на Общински съвет К. по отношение на „******“ ЕООД с ЕИК ****** в периода от м. ноември 2023 г. до настоящия момент като писмото е изходирано на 23.05.2024 година.
От изричното удостоверяване от председателя на Постоянната комисия за противодействие на корупцията към Общински съвет К. в писмо с вх. № КПК-6235-5/28.05.2024 г. на КПК, че не са налице решения на Общински съвет К. по отношение на „******“ ЕООД с ЕИК ****** в периода от м. ноември 2023 г. до настоящия момент, следва изводът, че не са налице упражнени правомощия от страна на Васил ****** Стойчев, в качеството му на общински съветник в Общински съвет К., за периода от м. ноември 2023 г. до 23.05.2024 г., касаещи дружеството. 
От изложеното следва, че е налице една от предпоставките от общия състав на конфликт на интереси по отношение на Васил ****** Стойчев, в качеството му на общински съветник в Общински съвет К., а именно лице, заемащо публична длъжност. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.70 от ЗПК, води до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес. Липсата на която и да е предпоставка от понятието конфликт на интереси обуславя и липсата на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 

Р Е Ш И:

НЕ УСТАНОВЯВА конфликт на интереси по отношение на Васил ****** Стойчев, ЕГН ******, общински съветник в   Общински съвет К., мандат 2023 – 2027 г., и лице, заемащо публична длъжност по смисъла на чл. 6, ал.1, т.32 от ЗПК, поради липса на упражнени правомощия по служба по отношение на „******“ ЕООД с ЕИК ****** в периода от м. ноември 2023 г. до 23.05.2024 г.
Препис от решението да се изпрати на Окръжна прокуратура – К., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 



КОМИСИЯ:

ЗАМЕСТНИК - ПРЕДСЕДАТЕЛ:…………..……....…/АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/

ЧЛЕН:…………………………………........................../СИЛВИЯ КЪДРЕВА/






